Minstens 11 honde glo in Dealesville vergiftig | Netwerk24
Deur Sharlene Agenbag 04 Desember 2018 08:03
Inwoners van Dealesville in die Vrystaat lewe in vrees nadat minstens 11 honde glo die naweek op dié dorp vergiftig is.
Riempies is een van die honde wat die naweek in Dealesville vergiftig is. Foto: Verskaf
Kleyn Pretorius (74), ’n gestremde inwoner, se geliefde hond en “beste vriend”, Riempies, is ook die naweek dood.
“Ons lewe in vrees. Ek is magteloos, want ek het net my arms, hande en kop. Die res van my liggaam is verlam. Hoe moet ek myself en my gesin beskerm sonder my hond se hulp?”
Dieselfde woonbuurt in dié klein plattelandse dorpie is drie jaar gelede ook geteiken.
Nog ’n inwoner, Bettie de Villiers, meen die vergiftiging is daarop gemik om die diefstal van bakkies te vergemaklik. In die vorige vlaag vergiftiging is twee bakkies gesteel.
Die bakkie van Arrie Bamm, wat Saterdagoggend op sy lewelose honde op sy agterstoep afgekom het, is die naweek gesteel. Dit is sover bekend die enigste geval van voertuigdiefstal die naweek.
Bamm meen die aanslag op sy honde was in die vroeë oggendure tussen 03:00 en 04:00. “Hulle het vreeslik deur die nag geblaf en my buurman het gaan kyk, maar niemand gewaar nie.”
Later die nag was dit weer stil. Die volgende oggend het hy die gru-vonds gemaak.
“My hek se slot en ketting was geknip en my bakkie was weg uit die motorhuis.”
Volgens Bamm is elf honde die naweek vergiftig, terwyl nog enkele honde wat gif ingekry het, dit oorleef het.
Pretorius meen dat die “honde-moordenaars” harteloos is en inwoners uit hul huise wil verdryf.
“Al probeer die polisie hul werk doen en die ouens vang, doen hulle steeds te min. Ons voel onveilig en ons diere se lewens word geneem,” het Pretorius gesê.
Netwerk24 kon teen druktyd nog nie kommentaar van die polisie kry nie.
Meer oor: Dealesville | Honde | Vergiftig
Seun red worshond van ‘groot geel honde’
Hondebaas aanspreeklik nadat man arm verloor